Un membru USR anunță că ar fi început discuții cu Ro+ pentru liste comune la europarlamentare. Purtătorul de cuvânt al Ro+: ”Nu există nici o negociere cu USR în acest moment”

UPDATE: Liviu Iolu, purtător de cuvânt al Ro+și fondator al partidului, a declarat pentru G4Media.ro că ”nu există nici o negociere cu USR pentru alegeri în acest moment. Avem întâlniri pe care le-am făcut publice pe proiecte comune punctuale pe care de asemenea le-am anunțat public”.

Conducerea USR a desemnat o delegație de lideri ai partidului pentru a negocia cu Mișcarea România Împreună (Ro+) liste comune la alegerile europarlamentare, a anunțat Alex Tocilescu, membru USR. Din delegație fac parte președintele USR, Dan Barna, Cristian Seidler și Tudor Benga, au declarat pentru G4Media.ro surse din partid.

Negocierile cu Ro+ au ca scop stabilirea unei liste comune de candidați la alegerile pentru Parlamentul European din luna mai 2019. Negocierile au fost mandatate de Comitetul Politic al USR.

USR și partidul lui Dacian Cioloș au avut mai multe acțiuni comune în ultimele luni, printre care o cerere de demisie adresată șefei TVR după apariția înregistrărilor în care aceasta o numea pe o jurnalistă ”cap de porc”. USR îi făcuse anul trecut lui Dacian Cioloș propunerea de a intra în partid, dar fostul premier a decis să înființeze o nouă formațiune politică. Cioloș a anunțat că va candida la alegerile europarlamentare.

Foto: Dan Barna și Dacian Cioloș (Captură Digi 24)